at tala søk arbeiðsgevaranna mótvegis almennum myndugleikum, at standa fyri og luttaka í sáttmálasamráðingum við feløg arbeiðstakaranna, at gera sítt til at varðveita góð viðurskifti við feløg arbeiðstakaranna og vera við til, at trætumál ímillum arbeiðsgevara og arbeiðstakara, har hetta ber til, verða avgjørd á friðarligan hátt, at verja leiðslurættin og friðarskylduna. Limir og limaskapur § 4 Limir í felagnum kunnu gerast: a) Arbeiðsgevarasamskipanir b) Partafeløg, smápartafeløg, sjálvstøðug vinnurekandi og líknandi løgfrøðiligar eindir Skrivlig umsókn um limaskap skal sendast felagnum, sum tekur støðu til umsóknina. Nevndin ger reglugerð hesum viðvíkjandi. Til ber at leggja mál um noktaðan limaskap fyri næstkomandi aðalfund felagsins, sum avger málið. § 5 Allir limir í felagnum vátta við undirskrift at fylgja lógum felagsins, sum tær til eina og hvørja tíð eru. Innan fyri virkisvídd felagsins eru limirnir skyldugir at fylgja fyriskipanum felagsins. Arbeiðsgevarasamskipanir, sum eru limir, hava skyldu at tryggja, at lógir ella viðtøkur hjá arbeiðsgevarasamskipanini ikki eru í stríð við lógir Føroya Arbeiðsgevarafelags. Eisini hava arbeiðsgevarasamskipanir, sum eru limir, skyldu at geva boð frá Føroya Arbeiðsgevarafelag víðari til limir teirra. Fíggjarviðurskifti felagsins § 6 Hvør limur greiðir eitt árligt limagjald, sum er 2,75‰ av allari A-inntøku, limurin hevur útgoldið í Føroyum í farna álmanakkaári. Nevndin ásetur tó eitt minstagjald. Limagjaldið er grundað á útgoldnar lønir, undantiknar lønir til stjórn og nevnd, undanfarna álmanakkaár. Limur, sum er limur gjøgnum eina arbeiðsgevarasamskipan, rindar umvegis arbeiðsgevarasamskipanina tríggjar fjórðingar av omanfyri ásetta limagjaldi til Føroya Arbeiðsgevarafelag. Gerst felag limur í árinum, verður limagjaldið roknað lutvíst í mun til, hvat eftir er av árinum, tó í minsta lagi minstagjaldið. Allir limir hava skyldu til at uppgeva til felagið, innan 15. februar, hvussu nógv er útgoldið í A-inntøku undanfarna ár. Verður hetta ikki upplýst, hevur Føroya Arbeiðsgevarafelag heimild at áseta limagjald grundað á upplýsta A-inntøku árið fyri. Tá Føroya Arbeiðsgevarafelag fær røttu upplýsingarnar, verður limagjaldið javnað. Roknskapur felagsins verður grannskoðaður av einum á aðalfundinum valdum løggildum/ríkisgóðkendum grannskoðara. Aðalfundur felagsins Aðalfundurin er hægsti myndugleiki felagsins. Rætt at koma á aðalfund hava allir limir, bæði beinleiðis limir og limir umvegis arbeiðsgevarasamskipan. Ein og hvør, sum hevur rætt til at koma á aðalfund, kann umboða annan við sama fundarrætti, um hann hevur fingið skrivliga fulltrú til tess. Vanligur aðalfundur verður hildin á hvørjum ári í seinasta lagi 30. juni. Innkalling til aðalfund verður send hvørjum limi sær í minsta lagi 3 vikur áðrenn aðalfundin, tó í mesta lagi 5 vikur áðrenn aðalfundin. Í innkallingini skal standa, hvør stendur fyri vali, og hvør verður skotin upp til nevndarlim. Mál at leggja fyri aðalfundin, heruppií møgulig uppskot til nevndarlim, skulu vera nevndini í hendi 2 vikur áðrenn aðalfundin. Kunning um innkomin mál verður send limunum í seinasta lagi 1 viku fyri aðalfundin. Á aðalfundinum skal limalisti og atkvøðubýti millum limirnar verða til taks. Á dagsskrá til hin vanliga aðalfundin skal vera: Aðalfundurin verður stýrdur av fundarstjóra, sum nevndin velur. Allar avgerðir verða samtyktar við vanligum meiriluta av greiddum atkvøðum. Undantiknar eru tó samtyktir eftir greinunum 14 og 15. Fundarbók, ið verður undirskrivað av fundarstjóranum, verður førd á aðalfundinum. Hvør limur hevur eina atkvøðu fyri hvørjar byrjaðar 1.000 krónur í goldnum limagjaldi til Føroya Arbeiðsgevarafelag, beinleiðis ella umvegis arbeiðsgevarasamskipan. Atkvøðurætturin verður útintur av teimum einstøku limunum beinleiðis, og greiða arbeiðsgevarasamskipanir ikki atkvøðu sum slíkar.